Anapu (upė)
Anapu (port. Rio Anapu) – upė Brazilijoje, Paros valstijoje; dešinysis Amazonės (jos deltos atšakos Paros) intakas. Prasideda Trinšera Bakažos indėnų teritorijoje, netoli Bakažos upės. Teka į šiaurę. Vaga labai vingiuota. Žemupyje prateka Kaišiuanano ežerą, pasuka į vakarus, teka pro salų, ežerų (Paikažai ir kt.), protakų labirintą. Piečiau Brevišo įteka į Amazonės deltos pietinę šaką – Parą. Didžiausias intakas – Tuerė. Baseinas gana retai apgyvendintas, daugiausia indėnų. Pagrindinis miestas prie upės – Anapu (prie žemupio protakų taip pat Portelas ir Melgasas).